liechticonsulting/filtered_apertus_pretrained huggingface dataset:
Rumantsch grischun en scola - situaziun dal project in onn suenter la preschentaziun dal concept general

Avant in onn ha la regenza preschentà il concept general "rumantsch grischun en scola" ed incumbensà il departament d'educaziun da lantschar la fasa da realisaziun. Tgeninas èn las lavurs centralas ch'èn vegnidas exequidas l'onn 2005?

- Post da stab didactic: Il pedagog Rico Cathomas è vegnì incumbensà da definir las finamiras per ils singuls stgalims da la scolaziun e da la furmaziun da la magistraglia.

- Las emprimas vischnancas da pionier: Suenter ina fasa d'infurmaziun e discussiun ha la Val Müstair votà il zercladur 2005 davart la varianta d'introducziun "pionier". Tut las sis vischnancas han ditg gea.

- Meds d'instrucziun: La creaziun da meds d'instrucziun succeda tenor cundiziuns da basa megliuradas. En la fasa da concept u d'elavuraziun sa sanflan meds per la fasa "rg passiv", la fibla, ils cudesch da lingua per la 2.-9. classa, ils meds da matematica per la scola primara, pledaris per il stgalim mesaun e superiur.

- Furmaziun: En la Val Müstair ha gì lieu in emprim bloc da furmaziun per la fasa "rg passiv"; en vista a la fasa "rg activ" è vegnida creada ina gruppa d'experts che dirigia quest bloc principal da la furmaziun.

Sgaurd enavant: Tge accents èn previs per il 2006?

- Cuntinuaziun da las lavurs lantschadas il 2005: Realisar meds d'instrucziun e cuntinuar cun la furmaziun; tegnair ulteriuras occurenzas d'infurmaziun e da discussiun davart l'introducziun dal rumantsch grischun tenor la varianta "pionier".

- Preschentar in portal online cun il material existent en rumantsch grischun. Ina part dals texts vegnan ad esser accessibels en furma digitala e pon vegnir chargiads directamain sin l'agen computer e squitschads per la lectura u per il diever en scola.

- Preschentar ils programs d'Office en rumantsch grischun (Word, Excel, Outlook, PowerPoint) cun program da correctura integrà. Quests instruments pon vegnir integrads gratuitamain en la versiun tudestga.

- Planisar ulteriuras mesiras che promovan l'adiever dal rumantsch ed augmentan sia preschientscha sin ils pli differents champs (furmaziun, meds da massa, cultura, administraziun).

Ulteriuras infurmaziuns:

www.rumantsch-grischun.ch

Gremi: Uffizi per la scola populara ed il sport

Funtauna: rg Uffizi per la scola populara ed il sport

Data: 10.01.2006
Votaziun chantunala dals 12 da favrer 2006 davart la Porta Alpina - er las Svizras ed ils Svizzers a l'exteriur decidan

Per l'emprima giada dastgan las Svizras ed ils Svizzers a l'exteriur votar en il Grischun davart in project chantunal. Quai pervi da la revisiun totala da la lescha davart ils dretgs politics en il chantun Grischun ch'è entrada en vigur il 1. da schaner 2006. Exequind la constituziun chantunala prevesa la lescha che Svizras e che Svizzers a l'exteriur - ch'èn, tenor la lescha federala davart ils dretgs politics da las Svizras e dals Svizzers a l'exteriur, autorisads d'exequir ils dretgs politics en chaussas federalas en il chantun Grischun - dastgan da nov votar ed eleger er en chaussas chantunalas. Quai pertutga actualmain ca. 2'300 Svizras e Svizzers a l'exteriur. Da lur dretg da votar pon ellas ed els far diever per l'emprima giada gia a chaschun da la votaziun chantunala dals 12 da favrer 2006, cur ch'i vegn votà davart il project per conceder in credit da 20 milliuns francs per construir la Porta Alpina.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 11.01.2006
Co mettais Vus la famiglia e la professiun sut in tetg?

Cumbinar ils dus munds da la famiglia e da la professiun pretenda da geniturs cun activitad da gudogn in buna purziun talent d'organisaziun. Co che quai funcziuna e sch'ins vul insumma cuntanscher quai, mussa in'exposiziun ambulanta "Da tge sa tracta Vossa vita? - Ballantscha tranter la famiglia e la professiun", che po vegnir visitada ussa e fin ils 30 da schaner 2006 en la cafeteria da l'ospital chantunal a Cuira. Sin tavlas illustrativas decleran geniturs cun activitad da gudogn (er dal Grischun) lur soluziun persunala, en in video vegn discutada criticamain la cumpatibilitad da famiglia e da professiun e cun agid da preschentaziuns tridimensiunalas vegnan las visitadras ed ils visitaders ad enconuscher las cundiziuns generalas da la ballantscha en la Svizra orientala. L'exposiziun ambulanta interactiva è in project da la conferenza d'egualitad dals chantuns da la Svizra orientala ed è accessibla a l'entira populaziun.

Gremi: post da stab per dumondas d'egualitad

Funtauna: rg post da stab per dumondas d'egualitad

Data: 17.01.2006
La regenza approvescha la planisaziun d'utilisaziun e la permissiun da runcar per la resgia gronda da la Stallinger a Domat

La regenza ha approvà la planisaziun d'utilisaziun che la vischnanca da Domat aveva concludì ils 27 da november 2005 per realisar ina resgia da la firma Stallinger sin l'areal visavi la Ems-Chemie. A medem temp ha ella concedì la permissiun da runcar il guaud da tieu che sto vegnir allontanà. Las organisaziuns per la protecziun da l'ambient avevan formulà tschertas cundiziuns per salvar lur dretg da recurs. En ses conclus tegna la regenza ussa per gronda part quint da talas. Tranter auter ordinescha ella d'installar ina cumissiun d'accumpagnament ecologic, en la quala èn represchentadas er las organisaziuns per la protecziun da l'ambient. Sia incumbensa è da planisar e da realisar en detagl las differentas mesiras substitutivas ecologicas per la perdita dal guaud da tieu e dals prads sitgs. Ultra da quai è ina posiziun dal departament da construcziun, traffic e selvicultura vegnida declerada sco part integrativa impegnativa dal conclus d'approvaziun. En quella èn formuladas las directivas co che la politica chantunala forestala duai sa sviluppar en connex cun la construcziun da la resgia e cun tge mesiras che las consequenzas dal manaschi da la resgia duain vegnir mitigiadas per il guaud e per l'ambient. Cun questa approvaziun da la regenza han la vischnanca da Domat ed il chantun Grischun fatg in pass impurtant en connex cun lur stentas da domiciliar ina resgia en il Grischun che arriva da cumpeter cun la concurrenza internaziunala. La procedura per la permissiun da construcziun da vart da la vischnanca sto anc vegnir fatga. Cun l'inoltraziun da la dumonda da construcziun per ils stabiliments d'avertura e per la resgia sco tala tras la firma Stallinger ston ins far quint anc questa primavaira.

Persuna che dat infurmaziuns:

cusseglier guvernativ Hansjörg Trachsel, schef dal departement da l'intern e da l'economia publica, tel. 081 257 23 01

Gremi: regenza

Funtauna: rg chanzlia chantunala dal Grischun

Data: 24.01.2006
Ina delegaziun dal parlament da l'Argovia fa ina visita al cussegl grond dal Grischun

Ina delegaziun da 14 persunas dal cussegl grond da l'Argovia vegn mesemna, ils 15 da favrer 2006 a far ina visita a las collegas ed als collegas dal Grischun a Cuira, e quai durant la sessiun da favrer. La delegaziun da l'Argovia vegn manada da la presidenta dal cussegl grond Corina Eichenberger-Walther e da la vicepresidenta Esther Egger-Wyss. Tranter auter vegnan ellas accumpagnadas da la presidenta da la fracziun Susanne Hochuli (verds) e dals presidents da las fracziuns Andreas A. Glarner (PPS), Markus Leimbacher (PS), Andreas Brunner (PCD), Urs Haeny (PLD), und Roland Bialek (PEV).

Ils giasts dal chantun Argovia vegnan retschavids dal president dal cussegl grond Hans Geisseler e da la vicepresidenta dal cussegl grond Agathe Bühler-Flury. Da la vart grischuna sa participeschan a questa scuntrada tranter auter ils presidents da las fracziuns, il president da la regenza Claudio Lardi sco er il chancelier dr. Claudio Riesen. Il program prevesa la damaun la visita da las tractativas currentas dal cussegl grond ed il suentermezdi ina visita dal Partenz davant e dal Signuradi.

Remartga per las medias:

A las 10.10 As stattan la presidenta Corina Eichenberger-Walther ed il president Hans Geisseler sco er las vicepresidentas Esther Egger-Wyss ed Agathe Bühler-Flury a disposiziun per ina fotografia sper l'entrada da l'edifizi dal cussegl grond a Cuira.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 13.02.2006
La regenza recumonda la participaziun a la cunvegna da basa per la collavuraziun interchantunala cun gulivaziun da las grevezzas

Il Grischun duai sa participar a la cunvegna da basa per la collavuraziun interchantunala cun gulivaziun da las grevezzas (cunvegna da basa, CBI). Quai propona la regenza grischuna al cussegl grond, al qual ella suttametta la missiva correspundenta la sessiun d'avrigl. La CBI è ina basa impurtanta per ina collavuraziun interchantunala cunvegnenta ed effizienta cun ina gulivaziun da las grevezzas correcta. Ella regla en spezial ils princips e las eventualas furmas da la collavuraziun (conpurtaders u cumpra da prestaziuns), la fixaziun da las indemnisaziuns, la posiziun dals parlaments e la procedura en cas da dispitas. La concepziun detagliada - sco la summa concreta dals pajaments da gulivaziun ed ils dretgs da conpurtader concedids persuenter - ston vegnir determinads en singuls contracts specifics per tschertas incumbensas. Per il Grischun è la collavuraziun interchantunala d'ina impurtanza speziala cunzunt en ils secturs da las universitads, da las scolas autas professiunalas, da la medischina da perfecziun, da las instituziuns per l'assistenza da persunas impedidas sco er da l'execuziun da chastis e da mesiras. La CBI vegn ad entrar en vigur per ils chantuns sutsegnads, uschespert che 18 chantuns èn sa participads.

La revisiun parziala da la cunvegna da diploms vegn avant il cussegl grond

La regenza propona al cussegl grond d'acceptar la cunvegna interchantunala da diploms ch'è vegnida revedida e d'adattar il dretg chantunal uschia che la cunvegna interchantunala po vegnir realisada. La missiva davart la cunvegna interchantunala davart la renconuschientscha da certificats da scolaziun (cunvegna da diploms) revedida vegn suttamessa al cussegl grond la sessiun d'avrigl. La revisiun da la cunvegna da diploms ha per consequenza ch'i vegnan fatgas adattaziuns al dretg surordinà e creescha en spezial la basa legala per cuntinuar in register svizzer davart persunas spezialisadas en il sectur da la sanadad e l'uschenumnada glista naira davart persunas d'instrucziun. Questa glista naziunala davart persunas d'instrucziun ch'èn vegnidas privadas da la permissiun d'instruir vegn manada da la conferenza svizra da las directuras e dals directurs chantunals da l'educaziun publica (CDE) dapi l'onn 2004. Sco instrument d'infurmaziun duai ella proteger meglier la societad e particularmain las scolaras ed ils scolars. Sa basond sin il dretg vertent n'ha il Grischun pudì furnir naginas datas a la CDE. Las adattaziuns proponidas dal dretg chantunal creeschan uss la basa per ch'il chantun Grischun possia far las annunzias correspundentas tant per mauns dal register davart persunas spezialisadas dal sectur da la sanadad sco er per mauns da la glista da persunas d'instrucziun senza permissiun d'instruir.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 17.02.2006
Giudicament da la qualitad tar las interpresas da bus dal Grischun: la collavuraziun sa cumprova

Cun in sistem che l'auto da posta grischun ha sviluppà per giuditgar la qualitad mesiran l'auto da posta e l'interpresa da transport da Tavau dapi 19 mais la qualitad dal service da lur collavuraturas e da lur collavuraturs en il servetsch da transport, e quai cun il sustegn da persunas da test ch'èn scoladas bain. Dapi la mesadad da l'onn 2005 sa participescha er il bus da la citad da Cuira SA a quest giudicament. Las emprimas experientschas èn positivas, damai che l'evaluaziun sistematica da la vista da la clientella permetta conclusiuns impurtantas a la qualitad da las prestaziuns da servetsch tant per las instituziuns incumbensadras sco er per las interpresas da transport, per las singulas collavuraturas e per ils singuls collavuraturs. Cun mesiras sistematicas emprovan ils partenaris dal traffic public da bus da drizzar lur prestaziuns da servetsch en moda anc pli consequenta tenor ils basegns da las instituziuns incumbensadras sco er da las passagieras e dals passagiers.

Sistem per giuditgar la qualitad SQDQ

Passagieras e passagiers che utiliseschan regularmain la rait da bus dal Grischun giuditgeschan a maun da princips da qualitad predefinids la qualitad dal service (SQDQ) da las manischunzas e dals manischunzs da l'auto da posta grischun, da l'interpresa da transport da Tavau e dal bus da la citad da Cuira SA, e quai cun respunder in questiunari da 31 dumondas suenter avair fatg ils viadis da giudicament. Tut las dumondas concernan la passagiera respectivamain il passagier e ses basegns envers la prestaziun da servetsch. Ils questiunaris vegnan alura endatads en in sistem dad EED e vegnan evaluads. Ils resultats mussan las fermezzas sco er las deblezzas ed èn la basa per prender mesiras da meglieraziun sistematicas.

Las passagieras ed ils passagiers stattan en il center

Cun lur reacziuns gidan las persunas da test - ch'èn vegnidas tschernidas conscienziusamain e che han absolvì ina scolaziun - a garantir ed ad optimar la qualitad da las trais interpresas da transport participadas e prestan uschia ina contribuziun impurtanta en favur dal traffic public da bus en il Grischun.

Werner Glünkin, manader dal servetsch per il traffic public dal Grischun, è cuntent cun la collavuraziun da las interpresas da transport sco er cun ils resultats ch'èn gia vegnids cuntanschids. Las evaluaziuns dals passa 1'500 giudicaments da la clientella da test dattan in maletg allegraivel da tut las trais interpresas da transport e mussan che la qualitad dal service è gia oz auta. Suenter ch'ils resultats èn vegnids analisads detagliadamain, pon vegnir realisads ulteriurs pass, p.ex. ina scolaziun ed ina furmaziun supplementara communabla da las manischunzas e dals manischunzs l'onn proxim ubain mesiras per tut las interpresas da transport en il sectur da l'infurmaziun da las passagieras e dals passagiers che van en favur da la clientella.

Gremi: servetsch per il traffic public

Funtauna: rg servetsch per il traffic public

Data: 22.02.2006
Ina broschura d'infurmaziun tar il project "structuras cumpetitivas e repartiziun da las incumbensas en il turissem grischun" è cumparida

L'uffizi per economia e turissem dal chantun Grischun ha publitgà ina broschura d'infurmaziun davart il project actual "structuras cumpetitivas e repartiziun da las incumbensas en il turissem grischun". La broschura descriva pli detagliadamain en ina versiun curta il project ch'è vegnì preschentà il cumenzament da favrer dal departament da l'intern e da l'economia publica sut la direcziun da cusseglier guvernativ Hansjörg Trachsel. Plinavant vegnan resumads ils trais rapports da basa. La broschura cumpiglia en total 16 paginas. Ella vegn tramessa a tut las organisaziuns da turissem en il chantun Grischun e quellas la transmettan a las vischnancas.

Il departament da l'intern e da l'economia publica propona ensemen cun ses team da project e cun ina gruppa d'expertas e d'experts ina clera repartiziun da las incumbensas tranter organisaziuns da turissem localas e regiunalas. La structura da destinaziun per il turissem grischun che vegn provotgada uschia duai far frunt al regress drastic da la dumonda. Fin la fin da la stad 2006 vegnan ad esser avant maun propostas da realisaziun concretas.

La broschura stat a disposiziun en l'internet sut www.awt.gr.ch sut la rubrica "Übersicht" per vegnir chargiada sin l'agen computer u po vegnir empustada gratuitamain tar l'uffizi per economia e turissem, Grabenstrasse 1, 7001 Cuira (081 257 23 42 u info@awt.gr.ch) (fin che la provisiun tanscha).

Gremi: departament da l'intern e da l'economia publica dal Grischun

Funtauna: rg uffizi per economia e turissem

Data: 27.02.2006
Diesch onns post da stab per dumondas d'egualitad

Ils 24 da matg 1996 ha il cussegl grond concludì - sin proposta da la regenza - d'installar in post da stab per dumondas d'egualitad. L'onn 2006 festivescha il biro d'egualitad dal Grischun pia sia existenza da diesch onns. Festivà vegni cun il project "Il biro d'egualitad mobil". Cun il motto "Nus vegnin tar Vus. Cun pled e fatg." vegn il post da stab l'onn 2006 mintgamai durant dus dis a lavurar, a cussegliar ed a porscher workshops en las chasas communalas da Malans, da Glion, da Samedan e da Poschiavo. Da la partida èn la giurista, mediatura e spezialista d'assicuranzas socialas Annetta Simeon e la cussegliadra da carriera e da professiun Tina Mazina Semadeni dal post da cussegliaziun "lavur e professiun" da la centrala da dunnas dal Grischun. Fatgs davart l'istorgia da diesch onns dal post da stab ed il program dal "biro d'egualitad mobil" pon vegnir consultads en la newsletter nr. 2 e sut "actual" da www.stagl.gr.ch.

Infurmaziuns dat la manadra dal post da stab Silvia Hofmann-Conrad

081 257 35 70, 079 231 38 15 u Silvia.Hofmann@stagl.gr.ch

Gremi: Post da stab per dumondas d'egualitad

Funtauna: rg Post da stab per dumondas d'egualitad

Data: 07.03.2006
L'ambassadur austriac sin visita tar la regenza grischuna

L'ambassadur austriac Aurel Saupe visita mesemna, ils 22 da mars 2006, il Grischun. El vegn accumpagnà dal consul Klaus Zyla e dal consul onurari Wolfgang Wunderlich. Suenter il bainvegni dals giasts en la chasa grischa a Cuira è previs in gentar communabel. Ils ospitants èn il president da la regenza Claudio Lardi ed il chancelier Claudio Riesen.

La regenza tgira mintga onn contacts cun represchentantas e cun represchentants da stadis esters en Svizra. Quests discurs èn elements impurtants da las relaziuns externas dal chantun. En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. Autras visitas servan en emprima lingia al barat d'experientschas sin il champ cultural, economic e politic.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 21.03.2006
ZATTERA GR 1 - in viadi cun ina puntera sin il Rain

En ina nova exposiziun speziala sa deditgescha il museum retic a Cuira al tema da la puntera e cunzunt al viadi da dus gimnasiasts cun ina puntera sin il Rain. L'exposiziun "ZATTERA GR 1 - in viadi cun ina puntera sin il Rain" dura dals 28 da mars fin ils 23 d'avrigl 2006.

Dino De-Stefani (19) e Giuliano Krättli (20) han dà giu ina lavur da maturitad dal tuttafatg speziala. Cun lur puntera ch'els han construì sezs han els fatg la stad 2005 in viadi sin il Rain fin in pau pli lunsch che Strassburg. Lur aventura da trais emnas han els documentà cun in film d'ina mesa ura. En la nova exposiziun speziala mussa il museum retic il film, la puntera originala ed ulteriurs documents actuals ed istorics davart la flottaziun.

Fin lunsch en il 19avel tschientaner è vegnì flottà en il Grischun, per exempel sin il Rain unì a partir da La Punt. Per l'ina han las punteras transportà rauba da tut gener giu dal Rain, per l'autra ha lur laina chattà bleras interessents e blers interessents a la riva dal lai da Constanza. Krättli e De-Stefani han cumenzà cun lur viadi pir suenter la cascada dal Rain. Perencunter han els fatg passa 300 kilometers. Fin tar la Mar dal nord n'èn els dentant betg arrivads, els han dentant rimnà ina massa impressiuns e passentà diversas aventuras. Lur puntera è schizunt vegnida renconuschida d'uffizi, preschentada a l'uffizi per il traffic sin via ed immatriculada sco GR 1.

L'exposiziun dura dals 28 da mars fin ils 23 d'avrigl 2006. La vernissascha ha lieu ils 27 da mars a las 18.30.

Uras d'avertura: mardi - dumengia: da las 10.00 - 12.00 e da las 14.00 - 17.00, a partir dal 1. d'avrigl da las 10.00 - 17.00.

Glindesdi serrà. Entrada: 6.- / 4.- / 0.- francs

Gremi: museum retic

Funtauna: rg museum retic

Data: 27.03.2006
La regenza dal chantun Uri visita la regenza grischuna

Damaun, mesemna ils 29 da mars 2006, visita la regenza dal chantun Uri il Grischun. La delegaziun dal chantun Uri vegn manada dal president da la regenza Josef Arnold. Ella consista dal vicepresident da la regenza Markus Stadler, da cusseglier guvernativ Isidor Baumann, da cussegliera guvernativa Heidi Z'graggen, da cusseglier guvernativ Josef Dittli, da cusseglier guvernativ Markus Züst e da cusseglier guvernativ Stefan Fryberg. La regenza dal chanatun Uri vegn accumpagnada da chancelier Peter Huber. La regenza grischuna - manada dal president da la regenza Claudio Lardi - vegn ad esser preschentaen globo. Er las partenarias ed ils partenaris èn envidads.

Suenter il bainvegni dals giasts en la chasa grischa a Cuira visitan las duas delegaziuns il museum retic a Cuira. Suenter è previs in viadi si Planeiras, in gentar communabel ed ina visita a la setgentaria da charn da la regiun. La scuntrada serva en emprima lingia a la tgira da las relaziuns amicablas ed al barat d'experientschas sin ils champs da la cultura, da l'economia e da la politica.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 28.03.2006
"Pestgar en il Grischun. Nua poss jau retrair la patenta?"

RETRATGA DA LA PATENTA DA PESTGA PER LA STAGIUN DA PESTGA 2006

Plaunsieu lieuan naiv e glatsch. Per la flora e la fauna munta quai il nov cumenzament en il ritmus annual da la natira.

Tar las pestgadras ed ils pestgaders sveglia quai il plaschair anticipà sin la proxima pestga. Tar las preparativas per la stagiun da pestga tutga er la retratga da la patenta da pestga.

Per pudair retrair la patenta per in onn u ina patenta mensila ston ins cumprovar ch'ins haja enconuschientschas da la pestga. Per quest intent vegnan purschids il mument en differents lieus dal chantun Grischun curs da scolaziun.

Tut las patentas pon ins retrair tar il survegliader da pestga resp. sin il biro per passaports e patentas. En il fegl uffizial dal chantun Grischun dal 30 da mars 2006 u sin la homepage da l'uffizi da chatscha e pestga (www.jagd-fischerei.gr.ch) èn publitgads per ils singuls districts da pestga ils lieus per retrair la patenta.

Cun buna pestga!

Gremi: uffizi da chatscha e pestga dal Grischun

Funtauna: rg uffizi da chatscha e pestga dal Grischun

Data: 29.03.2006
Ils examens d'admissiun a las scolas medias grischunas èn vegnids manads tras cun success

En il rom da l'examinaziun da las structuras e da las prestaziuns per sanar las finanzas dal chantun ha il cussegl grond concludì da limitar ils dumbers d'admissiun a las scolas medias fin la fin da l'onn da scola 2007/2008. Ils 20 ed ils 21 da mars 2006 han gì lieu ils examens d'admissiun a la 3. classa dal gimnasi ed a las 1. classas da la scola media professiunala e commerziala.

Ils examens - che han gì lieu en tut las scolas medias grischunas en moda unitara ed il medem mument - han pudì vegnir manads tras cun success. Las dumondas dals examens èn vegnidas preparadas communablamain da represchentantas e da represchentants da las scolas secundaras e da las scolas medias. Sco gia l'onn passà han persunas d'instrucziun da tut las scolas medias grischunas curregì tut las lavurs d'examen en moda centrala a Cuira.

Tar ils examens d'admissiun a la 3. classa dal gimnasi èn cumparids 363 candidatas e candidats, per ils examens d'admissiun a las 1. classas da la scola media professiunala e commerziala èn quai stads 189 candidatas e candidats. Confurm a las prescripziuns dal cussegl grond vegnan admess quest onn maximalmain 211 candidatas e candidats a la 3. classa dal gimnasi e 156 a las 1. classas da la scola media professiunala e commerziala. Quai correspunda ad ina quota da success da 58 pertschient (3. classa dal gimnasi) respectivamain dad 82 pertschient (1. classas da la scola media professiunala e commerziala).

Gremi: uffizi per la furmaziun media-superiura

Funtauna: rg uffizi per la furmaziun media-superiura

Data: 03.04.2006